**24.søndag efter Trinitatis 14.november 2021**

Skærlund kirke (10.00)

Salmer

753 Gud du som lyset og dagen oplod

305 Kom Gud Helligånd kom brat

398 Dybe stille stærke milde (mel. König)

320 Midt i blandt os er Guds rige (mel.Gade)

732 Dybt hælder året

Anne Grethe Christiansen er organist

Tekstrække: Første række

Denne hellige lektie skriver profeten Ezekiel: Herrens hånd kom over mig, og han førte mig ved sin ånd ud og stillede mig i dalen. Den var fuld af knogler. Han ledte mig forbi dem, hele vejen rundt. De lå i store mængder ud over dalen og var helt indtørrede. Så spurgte han mig: »Menneske, kan disse ben blive levende?« og jeg svarede: »Gud Herre, det ved kun du!« Da sagde han til mig: »Du skal profetere om disse ben og sige til dem: I indtørrede ben, hør Herrens ord! Dette siger Gud Herren til disse ben: Jeg giver jer livsånde, så I bliver levende. Jeg fæster sener på jer, dækker jer med kød, trækker hud over jer og giver jer livsånde, så I bliver levende. Så skal I forstå, at jeg er Herren.« Jeg profeterede, som jeg havde fået befaling om, og mens jeg profeterede, lød der en raslen, og benene nærmede sig til hinanden. Jeg så, hvordan der kom sener på dem, kød dækkede dem, og de blev trukket over med hud. Men de havde ingen livsånde i sig. Så sagde han til mig: »Du skal profetere om livsånden. Du skal profetere, menneske, og sige til livsånden: Dette siger Gud Herren: Kom, livsånde, fra de fire verdenshjørner, og blæs ånde i disse dræbte, så de bliver levende.« Da jeg profeterede, som han havde befalet mig, kom livsånden ind i dem, så de blev levende. De rejste sig op, en umådelig stor hær. Derpå sagde han til mig: »Menneske, disse ben er hele Israels folk; de siger: ›Vore ben er indtørrede, vort håb er slukket, det er ude med os!‹ Derfor skal du profetere og sige til dem: Dette siger Gud Herren: Mit folk, jeg åbner jeres grave og fører jer op af dem for at bringe jer til Israels land. Så skal I forstå, at jeg er Herren, når jeg åbner jeres grave, mit folk, og fører jer op af dem. Jeg giver jer min ånd, så I bliver levende, og jeg lader jer bo i jeres land. Så skal I forstå, at jeg er Herren. Jeg har talt, og jeg vil gøre det, siger Herren.«

 [Ezekiels Bog 37,1-14](https://www.bibelselskabet.dk/brugbibelen/bibelenonline/Ez/37#1-14)

Epistlen skriver apostlen Paulus til kolossenserne: Vi beder om, at I med al visdom og åndelig indsigt må få fuld kundskab om Guds vilje, så I kan leve, som Herren vil det, på alle måder ham til behag, og bære frugt med alle gode gerninger, vokse i kundskab om Gud og styrkes med al kraft ved hans herlige magt til al udholdenhed og tålmodighed. Tak med glæde vor Fader, som har gjort jer duelige til at få del i de helliges arv i lyset. Han friede os ud af mørkets magt og flyttede os over i sin elskede søns rige; i ham har vi forløsningen, syndernes forladelse.

 [Kolossenserbrevet 1,9b-14](https://www.bibelselskabet.dk/brugbibelen/bibelenonline/Kol/1#9b-14)

Dette hellige evangelium skriver evangelisten Matthæus:  Mens Jesus talte til dem om dette, kom der en synagogeforstander og kastede sig ned for ham og sagde: »Min datter er lige død. Men kom og læg din hånd på hende, så vil hun leve.« Jesus rejste sig og fulgte med ham sammen med sine disciple. Men se, en kvinde, der i tolv år havde lidt af blødninger, nærmede sig Jesus bagfra og rørte ved kvasten på hans kappe. For hun sagde ved sig selv: »Bare jeg rører ved hans kappe, bliver jeg frelst.« Jesus vendte sig om, så hende og sagde: »Vær frimodig, datter, din tro har frelst dig.« Og fra det øjeblik var kvinden frelst. Da Jesus kom til synagogeforstanderens hus og så fløjtespillerne og skaren, der larmede, sagde han: »Gå væk! Pigen er ikke død, hun sover.« De lo ad ham; men da skaren var jaget bort, gik han ind og tog hendes hånd, og pigen rejste sig op. Og rygtet derom kom ud over hele den del af landet.

 [Matthæusevangeliet 9,18-26](https://www.bibelselskabet.dk/brugbibelen/bibelenonline/Matt/9#18-26)

**Prædiken**

”Jeg giver jer min ånd, så I bliver levende, og jeg lader jer bo i jeres land”.

Som I måske nok ved, så har vi præster været i Israel i begyndelsen af oktober. Det var en usædvanlig oplevelse, der på denne tur fik en særlig dimension: Landet Israel var tømt for turister – vi havde ofte den fornemmelse, at vi var de eneste turister i Israel. Det skyldtes naturligvis coronarestriktioner: Individuelle turister kunne slet ikke få lov til at rejse i landet. Og grupper kunne kun få indrejsetilladelse med stort besvær (ekstra tests) – det specielle ved os præster fra Midtjylland var så, at vi påtog os dette besvær.

Det bevirkede at vi havde det hele for os selv – Bebudelseskirken i Nazareth, hvor Maria fik at vide, at hun skulle føde Himlens Kongesøn, Fødselskirken i Betlehem, bygget ovenpå den hule, hvor Jesus blev født, Hyrdernes Mark, hvor englekoret meddelte hyrderne, at en frelser var født, Jordanfloden, hvor Jesus blev døbt, Gravkirken, bygget på det sted, hvor han blev begravet og senere opstod fra, Via Dolorosa i Jerusalem, hvorpå Jesus bar sit kors, Kulildskirken ved Geneserath sø, hvor den opstandne Jesus modtog sine desillusionerede disciple, Hanegalskirken, bygget på det sted, hvor Peter svigtede Jesus, Saligprisningernes Bjerg, hvor Jesus holdt sin Bjergprædiken og sagde sit ”I er verdens lys”!

Alle disse steder, der ofte er pakket ufremkommeligt med turister, var halvtomme eller for det meste heltomme! Virkelig mennesketomme!

Det virkede ofte som om, at alle disse steder, hvor Jesus gjorde sig gældende og som er sat op for turisterne (de kristne pilgrimme, om I vil), simpelthen var blevet forladt.

To lokaliteter, som vi besøgte, spiller en særlig rolle i forbindelse med de ord, som vi har lyttet til i dag.

Vi besøgte nemlig også Masada, som er et kæmpe plateau, der ligger i den solafsvedne judæiske ørken, bjerge til den ene side, det døde hav og Jordan til den anden side.

I år 73 nedkæmpede romerne den sidste jødiske modstand på dette plateau – de stormede det og de tiloversblevne jøder begik kollektivt selvmord. Indtil da havde der været en hel by oppe på plateauet – herunder en synagoge. Og i denne synagoge fandt man mange år senere et eneste tekstfragment – hvad? Netop det udsnit af Ezekiels bog om de raslende knogler, som blev læst for lidt siden! For 2000 siden havde mennesker altså læst og hørt disse ord om udtørrede knogler – afsvedet under en brændende sol. Det sagde dem kun alt for meget, for på et tidspunkt var fremtiden udsigtsløs og fortiden en eklatant fiasko. Undergangen truede.

Hvordan mon disse jøder, disse vores medmennesker havde læst og forstået disse ord? Ja, de havde næppe hørt dem som et halvkomisk guddommeligt hokuspokus, der ikke kunne lade sig gøre. Noget fra en halvdårlig amerikansk film med lidt for mange effekter, som man kun kan grine af

Lad os gå en lille omvej for at forstå:

Det er blevet fortalt, at en gruppe jødiske skriftlærde i lyset af Auschwitz diskuterede Guds eksistens. De blev enige om, at han ikke eksisterede efter det, der var sket, hvorefter én af dem straks sagde: ”Hvornår skal vi holde gudstjeneste?”

Altså:

Jøderne på Masada havde læst Ezekiels ord, som et udtryk for skabelse og skabelse på ny, de havde læst dem som et udtryk for, at livet for hvert sekund bliver til og er et under (livsånden). De havde læst dem som et udtryk for mening midt i det meningsløse, for håb midt i det håbløse, for tro på at Gud heler det brudte og samler det adskilte. At Gud bygger op.

”Jeg giver jer min ånd, så I bliver levende, og jeg lader jer bo i jeres land”.

Sådan forslår jeg også, at teksten skal tale til os – om det ”land” vi bor i, ikke forstået som nation, men nærmere som en tilstand, der kendetegnes ved udholdenhed og tålmodighed under alle forhold. Ved tillid til, at selv den mest omfattende destruktion ikke kan true Guds ånd og Guds skabelse. Ved bevidsthed om at vi er skabt til at modtage hjælp ”andetstedsfra”.

Det bringer os frem til den anden lokalitet (eller rettere: område), som vi besøgte, nemlig Galilæa, der hvor Jesus begyndte sit virke på jorden. Der hvor han selv kom fra. Egnen omkring Geneserat sø.

Det er dette område, som dagens evangelium finder sted i. Det er i dette ”land”, at kvinden med blødninger går rundt sammen med en mand, som har mistet sin datter.

Det er et ganske særligt ”land”, et landskab befolket med mennesker, som lærer os om troen: at den er insisterende og desperat – ”hvis ikke du Herre hjælper, så ser alt sort ud”.

”….Tro er at satse på håbet, udsat for verdens foragt”.

Sådan udtrykker Jens Rosendal dette trosforhold.

Kvinden med de permanente blødninger betragtes som uren, hvilket i praksis vil sige, at hun ikke alene er syg men også isoleret blandt mennesker.

Da hun rører ved kvasten på Jesu kjortel, får hun ikke at vide, at hun er helbredt for sin sygdom, men at hun er frelst. Skal det forstås sådan, at hun kan leve med sin sygdom med håbet i behold? Den udstødte er under alle omstændigheder blevet en del af fællesskabet i kraft af Jesus er grænseoverskridende ord.

Det hele skærpes i mødet med synagogeforstanderens stendøde datter.

”Hun sover, hun er ikke død!” Siger Jesus. Og ligesom vi ville le af et sådant udsagn, således gør de det også hér. Hvor langt ude kan man være?

For tiden diskuteres det, om danskerne bruger for mange eufemismer om døden; vi omskriver døden, pakker den ind, fordi vi er fremmegjorte for den (som det hedder) og taler derfor om at folk er ”gået bort” eller ”sovet ind” - i stedet for at tale lige ud af posen: Han er død! Punktum. Basta.

Men søvnen er *ikke* en eufemisme, en pæn omskrivning. Grundtvig taler om, at ”så er vor død dog kun et blund”. Søvnen er altså i opstandelsens perspektiv et udtryk for *midlertidighed,* dødens mest brutale radikalitet er midlertidig.

Døden er ikke et menneskes yderste horisont, det er Gud.

”Jeg giver jer min ånd, så I bliver levende, og jeg lader jer bo i jeres land”.

Bor vi i det ”land”, så bor vi i det levende land, fuld af håb om hjælp ”andetstedsfra” til at bære byrderne.

Håb om opstandelse på den yderste dag.

*.*